Gost dana Novog dana s Tihomirom Ladišićem bio je zastupnik u Europskom parlamentu Tonino Picula, koji se u emisiju javio telefonskom vezom i Strasbourga.

Izvor: N1

"Karamarko nije spreman za prijevremene izbore"

Na pitanje kako komentira rezultate u nedjelju održanog drugog kruga predsjedničkih izbora, Picula je kazao:"Mislim da se radi o neočekivanom rezultatu utrke za predsjednika i mislim da će trebati vremena dok se ne slegnu dojmovi. Čini mi se da izborni neuspjeh ili uspjeh može biti u tri komponente - prvo je to mandat, drugo dojam političara, a zatim i učinak Vlade. Vjerojatno se nepopularnost Vlade odrazila na to - to je paket aranžman.Čini mi se da je u kampanji Josipovića bilo dosta propusta, treba detaljno analizirati kampanju kada se slegnu dojmovi", kazao je Picula za Novi dan.Kazao je da mu se čini da su birači mnogo ranije formirali svoj stav o Josipoviću i vladi Zorana Milanovića. Na upit što očekuje Hrvatsku sada kada će doći do kohabitacije Vlade i novoizabrane predsjednice Kolinde Grabar Kitarović, kaže da misli da će to biti jedan vrlo zanimljiv period i jedno dosta traumatično razdoblje.

Mate Granić najavio je da ako ne uspije pokušaj sazivanja sjednice Vlade, da će doći do izvanrednih izbora te da će HDZ okupiti sve stranke i pokušati izvršiti pritisak na Vladu.



"Izborom Kolinde Grabar Kitarović zagovornici prijevremenih izbora dobili su uporište. Meni se, ipak, čini da Tomislav Karamarko još nije spreman za prijevremene izbore i da mu treba još malo vremena da dođe u poziciju da može raditi nešto bitno drugačije od ovoga što radi vlada Zorana Milanovića", kazao je Picula.



Na upit kolika je odgovornost premijera Milanovića za nepopularnost Vlade i SDP-a, Picula kaže da je dovoljno prisjetiti se njegovih riječi nakon prvog kruga izbora, kada je kazao da Josipović nosi na sebi teret Vlade.



"On je prepoznao svoju ulogu u svemu što se događalo posljednje tri godine, ali hoće li to dovesti do promjene njegovog ponašanja, mislim da neće", kaže Picula.

"Spreman sam voditi SDP"

Na pitanje poznaje li u Europi bilo kojeg premijera ili predsjednika koji vodi državu nakon što je izgubio četiri izbora i vodi zemlju 12 kvartala u negativnim gospodarskim trendovima, a da ne pomišlja na ostavku, Picula kaže - "ne poznajem".

Kazao je da mu nije svejedno što se događa u njegovoj stranci, ali da su SDP-u potrebne promjene te da će o tome razgovarati s članovima stranke. Na pitanje bi li pristao voditi SDP kada bi to članovi od njega tražili, rekao je: "Ja nikada nisam bježao od političke odgovornosti pa ne bih ni tada".